KIRJALLINEN KYSYMYS E-2685/02 esittäjä(t): Herbert Bösch (PSE) komissiolle. Kuolemanrangaistuksen poistaminen.



Virallinen lehti nro 011 E , 15/01/2004 s. 0012 - 0013



KIRJALLINEN KYSYMYS E-2685/02 esittäjä(t): Herbert Bösch (PSE) komissiolle (26. syyskuuta 2002) Aihe: Kuolemanrangaistuksen poistaminen Huolimatta siitä, että kuolemanrangaistuksesta pyritään kaikkialla maailmassa luopumaan, Egyptin tuomioistuinten langettamien kuolemantuomioiden ja myös täytäntöönpantujen teloitusten määrä on viime vuosina jatkuvasti kasvanut. Tämä voidaan todeta sekä YK:n raportista, jonka mukaan viiden vuoden aikana on kirjattu yli 100 teloitusta, että Amnesty Internationalin laskelmista, joiden mukaan vuosina 19912000 langetettiin yli 500 kuolemantuomioita ja pantiin täytäntöön yli 200 teloitusta. Onko komissiolla tietoja Egyptissä viimeksi kuluneiden viiden vuoden aikana langetetuista kuolemantuomioista ja täytäntöönpannuista teloituksista? Voiko komissio antaa sillä mahdollisesti olevat tiedot käyttööni? Millä toimenpiteillä EU aikoo pyrkiä vastustamaan Egyptin ihmisoikeusloukkausten määrän nousua yleisesti sekä kuolemanrangaistuksen langettamista ja täytäntöönpanoa erityisesti? Christopher Pattenin komission puolesta antama vastaus (24. lokakuuta 2002) Komissio on tietoinen kuolemanrangaistuksen laajasta käytöstä Egyptissä sekä niistä erilaisista rikoksista, joista kuolemanrangaistus voidaan langettaa. Vaikka asiasta onkin olemassa verrattain vähän virallista tietoa, Amnesty Internationalin tilastot osoittavat, että kun vuosina 19811990 Egyptissä teloitettiin 35 ihmistä, vuosina 19912000 luku nousi 213 teloitukseen. Viiden vuoden jaksolla 19962001 Egyptissä tuomittiin 382 ihmistä kuolemaan, ja 114 teloitusta pantiin täytäntöön. Amnesty Internationalin kesäkuussa 2002 julkaisema raportti on todennäköisesti parhaiten saatavilla oleva tietolähde. Ihmisoikeuksien puolustamiseksi Egyptissä toteuttamiensa toimien osalta komissio haluaa saattaa parlamentin tietoon erityisesti seuraavat yksittäistapaukset: toimet demokratian puolestapuhujan Saad Ibrahimin ja niiden pidätettyjen homoseksuaalimiesten hyväksi, joita syytetään niin sanotusta queen boat affair -tapauksesta. Lisäksi Egyptin ihmisoikeuksia ja demokratiaa ajavalle liikkeelle annetaan tukea Kansanvaltaa ja ihmisoikeuksia koskevan eurooppalaisen aloitteen (EIDHR) puitteissa. Kuolemanrangaistustuomioiden yleisyyteen Egyptissä liittyvän näkemyksensä osalta unionin ohjenuorana ovat sen yleiseen ihmisoikeuspolitiikkaan jo kauan sisältynyt kielteinen kanta kuolemanrangaistukseen ja yhtenäinen sitoutuminen vuoden 1998 jälkeen sitoutuminen lujittamaan kansainvälisiä toimia kuolemanrangaistuksen yleismaailmallisen kumoamisen edistämiseksi. Tämän tavoitteen saavuttamiseen asti unioni kampanjoi myös kuolemanrangaistuksen asteittaisen rajoittamisen puolesta ja vaatii sen täytäntöönpanoa koskevien vähimmäisvaatimusten noudattamista. Unioni taistelee voimakkaasti kuolemanrangaistusta vastaan kansainvälisillä foorumeilla ja tukee kansalaisjärjestöjä, jotka työskentelevät saman päämäärän saavuttamiseksi EIDHR:n kautta. Kuolemanrangaistuksen yleismaailmalliseen poistamiseen pyrkivää politiikkaa edistetään yleisesti, ja se otetaan esille keskusteluissa kaikkien niiden kolmansien maiden kanssa, joissa kuolemanrangaistus vielä on voimassa, Egypti mukaan luettuna.